May Britt Vihovde (Venstre), 2000-06-14:
Eg registrerte at representanten Myrvoll ikkje hadde med seg Venstre i sitt innlegg. Bakgrunnen for saka vi har til handsaming i Stortinget i dag, er budsjettavtalen mellom Høgre, Framstegspartiet, Kristeleg Folkeparti, Senterpartiet og Venstre for 1999, der desse partia vart einige om å delprivatisera og børsintrodusera Telenor. For Venstre er det viktig å sikra eit nasjonalt forankra eigarskap til Telenor. Samstundes må ein leggja til rette for vidare utvikling av selskapet. Det er brukarane, det norske folk, som har betalt oppbygginga av infrastrukturen og dermed vore med på å byggja opp dei verdiane som Telenor representerer. Vår norske telemarknad er prega av låge prisar på tenestene, høg dekningsgrad og framtidsretta tenester. Dette er m.a. skapt av verksam konkurranse. Telenor har vore ryggrada i telemarknaden her i landet. For å utvikla selskapet på både den norske og den internasjonale marknaden må staten utøva sin eigarskap på ein profesjonell måte. Det er viktig for Venstre at staten er ein god eigar. Det har òg Regjeringa lagt vekt på i proposisjonen. Dette vil stille krav til sterk kompetanse i styret i selskapet. Venstre reknar med at det er sterk kompetanse som blir det førande ved framtidig val av statens representantar i styret. I framtida er det regjering og generalforsamling som må ta stilling til risikoeksponeringa staten skal utsetja seg for. Venstre har merka seg at Telenor baserer sin forretningsstrategi på vidare vekst og verdiskaping. Dette vil føra til at den internasjonale delen av verksemda får eit større omfang. Styret har føreslått ei ramme på opptil 30 milliardar kr. Regjeringa peikar i proposisjonen på at Telenor sin forretningsstrategi ikkje er ferdig framstilt, og bed difor om fullmakt til å vurdera om aksjekapitalen i Telenor ved børsintroduksjonen skal utvidast med inntil 50 pst. av verdien av alle aksjane som blir selde, men maksimalt 25 milliardar kr. Venstre har ikkje motteke opplysningar som tyder på at Telenor sin forretningsstrategi har endra seg frå proposisjonen blei lagd fram den 19. mai, og til i dag. Venstre konstaterer at Arbeiderpartiet ønskjer å gi Regjeringa vidare fullmakter enn det dei har bede om. Venstre er klar over at me har ein statsråd som har gode kunnskapar om Telenor, men me kan ikkje gå inn for vidare fullmakter til Regjeringa så lenge denne meiner at Telenor sine forretningsplanar og forretningsstrategiar ikkje er endeleg framstilte. Telenor sin verdiar er bygde opp gjennom mange år med staten som direkte bidragsytar og vanlege nordmenn som kundar. Når selskapet nå bed om tillit til å bruka denne kapitalen til risikofylte investeringar, er det etter Venstre sitt syn viktig at dette er etter nøye gjennomtenkte forretningsplanar og strategiar, og ikkje etter kort tids svingingar i aksjemarknaden. Å investera sparepengane sin i aksjekjøp er etter kvart blitt ein vanleg sparemåte. Venstre ønskjer at flest mogleg vanlege aksjonærar skal kjøpa aksjar i Telenor, slik det har vore gjort ved sal i andre teleselskap i Europa. I Venstre meiner me at aksjerabattar ikkje nødvendigvis kjem småspararane til gode, det kan vera dei store oppkjøparane som får denne gevinsten. Når me nå, saman med eit fleirtal, likevel går inn for rabatt på aksjekjøp, er det med føresetnader som bindingstid og moglege føringar for talet på aksjar ein kan kjøpa med rabatt. Telenor er eit selskap me er stolte av. Det er kanskje med litt «angst og beven» me sel ein del. I Venstre har me tru på at Telenor skal utvikla seg vidare med den nye strukturen. Me ønskjer selskapet lukke til.